Norvegianul Jarl Magnus Riiber, care deja şi-a asigurat al cincilea mare glob la combinata nordică în această iarnă, îşi va încheia sezonul prematur pentru a fi supus unei intervenţii chirurgicale la genunchi, a anunţat vineri Federaţia norvegiană de schi, scrie AFP, potrivit Agerpres.
Sportivul în vârstă de 26 de ani va absenta, aşadar, la ultima etapă a sezonului, în weekend, în ţara sa natală, la Trondheim.
Riiber a suferit o răsucire a genunchiului drept în urmă cu câteva săptămâni, iar durerea s-a agravat în timpul etapei de la Holmenkollen (Oslo) weekendul trecut.
Un RMN a indicat o leziune a meniscului şi cartilajului care va necesita o operaţie, a indicat medicul echipei norvegiene, Anders Hege.
"În prezent, este imposibil de spus de cât timp va avea nevoie Jarl pentru a se recupera", a punctat Hege.
Anul trecut, cu Riiber în componenţă, Norvegia a cucerit medalia de aur în concursul masculin de combinată nordică pe echipe (trambulină mare şi schi fond 4x5 km), desfăşurat la Campionatele Mondiale de schi nordic de la Planica (Slovenia), argintul revenind Germaniei, iar bronzul, Austriei.